钦定古今图书集成/明伦汇编/闺媛典/第025卷 > 李志学妻高氏姊妹
## 钦定古今图书集成/明伦汇编/闺媛典/第025卷 > 李志学妻高氏姊妹

按《馀杭县志》：高氏诰赠孺人，长乐卿主薄高节女，南
京兵部车驾司郎中李志学妻也。家素贫，高尽脱簪
珥，椎布作苦佐之。及成进士，授婺源令。甫莅任而矿
寇作，焚掠攻城甚急。高谓曰：“夫子命吏也，义不得复
顾家妾，任舅姑事矣。”遂间道崎岖山谷中，昼伏夜行，
老稚获全归焉。志学羁绁六年，氏事姑嫜，拮据供甘
旨。比志学事白，由尉补令宁陵。高随任，严扃钥，饬臧
获，防范内外，严抚诸子，竟以劳瘁卒于途。志学伤之，
矢不再娶节，谓曰：“藐孤无恃，吾次女可以奉箕帚，以
抚尔孤。”志学从之，遂复娶焉。次高年十六，两从宦京
邸。姑病，夜侍汤药，亲浣牏厕。姑没，佐夫襄大事。夫病
无嗣，吁天刲股。迨没，贫无以为殓，哭踊欲绝，倾囊殡
葬。事叔母陆如姑，遇娣王不啻手足。教子长庚、长房，
力学砥行，无忝清白，人咸颂二母之德云。